Komisijas 19.06.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9388 - Francisco Partners Management, L.P. / Clearlake Capital Group, L.P. / Perforce Software Holdings, Inc.) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 21.06.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9385 - Orange S.A. / SL Bidco B.V.) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (ES) 2019/1251 (2019. gada 15. jūlijs) par nostāju, kas Eiropas Savienības vārdā jāieņem Starptautiskajā Cukura padomē attiecībā uz 1992. gada Starptautiskā cukura nolīguma termiņa pagarināšanu

text:
                  23.7.2019

                  LV

                  Eiropas Savienības Oficiālais Vēstnesis

                  L 195/18

         PADOMES LĒMUMS (ES) 2019/1251
         (2019. gada 15. jūlijs)
         par nostāju, kas Eiropas Savienības vārdā jāieņem Starptautiskajā Cukura padomē attiecībā uz 1992. gada Starptautiskā cukura nolīguma termiņa pagarināšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     1992. gada Starptautiskais cukura nolīgums (1) (“nolīgums”) tika noslēgts ar Padomes Lēmumu 92/580/EEK (2) un stājās spēkā 1993. gada 1. janvārī. Nolīgums tika noslēgts uz trim gadiem, proti, līdz 1995. gada 31. decembrim, un kopš tā laika ir regulāri pagarināts par turpmākiem divu gadu periodiem. Pēdējo reizi nolīgums ar Starptautiskās Cukura padomes lēmumu tika pagarināts 2017. gada decembrī, un tas ir spēkā līdz 2019. gada 31. decembrim.

                     (2)

                     Ievērojot nolīguma 45. panta 2. punktu, Starptautiskā Cukura padome var pagarināt nolīguma termiņu uz secīgiem laikposmiem, kas nevienu reizi nav ilgāki par diviem gadiem.

                     (3)

                     Starptautiskā Cukura padome 55. sesijā, kas norisināsies 2019. gada 19. jūlijā, lems par nolīguma termiņa pagarināšanu līdz 2021. gada 31. decembrim.

                     (4)

                     Pirms pieņemt lēmumu pagarināt nolīguma termiņu, Starptautiskā Cukura padome 55. sesijas laikā balsos arī par Savienības iesniegto priekšlikumu grozīt nolīgumu attiecībā uz tā noteikumiem par finansiālo iemaksu Starptautiskajā Cukura organizācijā. Minētais priekšlikums ir izrietējis no sarunām, kuras Komisija risinājusi atbilstīgi Padomes pilnvarojumam Savienības vārdā sākt sarunas, proti, Padomes Lēmumam (ES) 2017/2242 (3).

                     (5)

                     Ja priekšlikums grozīt nolīgumu tiktu noraidīts, tas būtu pretrunā Savienības mērķiem modernizēt nolīgumu un attiecīgi liktu apšaubīt nolīguma termiņa pagarināšanas priekšrocības.

                     (6)

                     Ir lietderīgi noteikt nostāju, kas Savienības vārdā jāieņem Starptautiskajā Cukura padomē attiecībā uz nolīguma termiņa pagarināšanu. Nolīguma termiņa pagarināšana ir Savienības interesēs, ja tiek panākta arī vienošanās par nolīguma grozīšanu,

               IR PIEŅĒMUSI ŠO LĒMUMU.

            1. pants
            Nostāja, kas Savienības vārdā jāieņem Starptautiskajā Cukura padomē, ir balsot par labu 1992. gada Starptautiskā cukura nolīguma termiņa turpmākai pagarināšanai uz laiku, kas nav ilgāks par diviem gadiem, proti, līdz 2021. gada 31. decembrim.
            Tomēr, ja vien Starptautiskā Cukura padome neapstirpina Savienības priekšlikumu grozīt nolīgumu attiecībā uz tā noteikumiem par finansiālo iemaksu Starptautiskajā Cukura organizācijā, Komisija nepieļauj, ka lēmums par 1992. gada Starptautiskā cukura nolīguma termiņa pagarināšanu tiek pieņemts vienprātīgi, un atturas no jebkuras turpmākas balsošanas par minēto jautājumu.

            2. pants
            Šis lēmums stājas spēkā tā pieņemšanas dienā.

            Briselē, 2019. gada 15. jūlijā

                  Padomes vārdā –

                  priekšsēdētājs

               J. LEPPÄ

            (1)  OV L 379, 23.12.1992., 16. lpp.

            (2)  Padomes Lēmums 92/580/EEK (1992. gada 13. novembris) par 1992. gada Starptautiskā cukura līguma parakstīšanu un noslēgšanu (OV L 379, 23.12.1992., 15. lpp.).

            (3)  Padomes Lēmums (ES) 2017/2242 (2017. gada 30. novembris), ar ko pilnvaro sākt sarunas ar mērķi grozīt 1992. gada Starptautisko cukura nolīgumu (OV L 322, 7.12.2017., 29. lpp.).